
25. september 2026

En udvidelse til fortiden, nutiden og fremtiden
Tradiums mobilitetscenter er netop blevet udvidet med en ny bygning, der med 21 lifte, fleksible værkstedsområder og plads til 70 elever ad gangen giver kommende personvognsteknikere topmoderne rammer til at arbejde med både klassiske motorer samt el- og hybridbiler.

Ved Tradiums mobilitetscenter på Blommevej blev en ny autohal indviet fredag d. 25. september som centerets seneste tilføjelse. Her får skolens personvognsteknikerelever markant mere plads og nye muligheder for at arbejde med den teknologi, de kommer til at møde ude på værkstederne. 

Hallen rummer 21 lifte og et fleksibelt værkstedsområde med plads til op mod 70 elever. Faciliteterne understøtter undervisning i både traditionelle biler og el- og hybridbiler og afspejler dermed en autobranche, hvor teknologien udvikler sig hurtigt. 

– Den efterspørgsel, der er i branchen, vil vi jo gerne være med til at imødekomme ved at uddanne dygtige unge mennesker. Men det kræver jo også, at vi har gode rammer at uddanne dem i. Samtidig er det også en udvidelse, som bygger på mange års faglighed her på stedet. Så der er plads til både fortiden, nutiden og fremtidens teknologier, sagde Daniel Dallerup, der er bestyrelsesformand ved Tradium, i sin tale. 

Daniel havde også fået til opgave at klippe snoren til den nye bygning sammen med Randers' borgmester, Rosa Lykke Yde, samt personvognsteknikerelev Oliver Erbs, som er i lære hos Aaresøn Biler/AutoPartner. 

Forberedt til både nye og velkendte teknologier 
Mekanikeruddannelsen har fra den 1. august 2026 officielt skiftet navn fra ”personvognsmekanikeruddannelsen” til ”personvognsteknikeruddannelsen” og er samtidig blevet opdelt i to specialer: elbiler (EV) og biler med forbrændingsmotorer (ICE). 

Den nye autohal er derfor også en oplagt udvidelse af Tradiums mobilitetscenter, hvor skolen allerede har etableret et uddannelsescenter med fokus på blandt andet el- og hybridteknologi. Samtidig danner bygningen rammen om hverdagen for personvognsteknikerelever fra nær og fjern. 

– Den her bygning danner sammen med vores Tradium College rammen for de elever, der kommer langvejs fra for at tage en uddannelse. Og især når man er langt væk hjemmefra, er det vigtigt, at man har noget, der er rigtig godt – både på værkstedet og når man har fri, fortalte Daniel Dallerup. 

En investering i fremtidens faglærte 
Den nye autohal føjer sig til en stærk tradition for erhvervsuddannelse, håndværk og industri i Randers og styrker mulighederne for at uddanne de faglærte, som virksomhederne får brug for i fremtiden. Det gjorde Randers' borgmester, Rosa Lykke Yde, der deltog i indvielsen, også opmærksom på i sin tale til de fremmødte, som blandt andet talte elever fra personvognsteknikeruddannelsen. 

– El- og hybridbiler stiller helt nye krav til både viden, sikkerhed og ikke mindst håndværk. Derfor er det afgørende, at vores uddannelser følger med, og det har Tradium gjort. For når en branche forandrer sig, skal vores unge jo ikke uddannes til et arbejdsmarked, der var engang. De skal have kompetencer med ind på det arbejdsmarked, som de møder i morgen. Så stort tillykke til Tradium og til alle jer, der har været med. Det er en flot investering i autobranchen, og først og fremmest er det en flot investering i mennesker og i fremtidens Randers, sagde Rosa Lykke Yde blandt andet i sin tale.


Om Tradium
”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.

Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. 
Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid. 

Læs mere om os på tradium.dk

